ยืนยัน ขณะนี้ไม่มีนโยบายส่งไลน์ถึงลูกค้าให้ดาวน์โหลดแอปฯ เพื่อใช้คะแนนแลกซื้อสินค้าราคาพิเศษ
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส) กล่าวว่า มีการแชร์ข้อมูลประเด็นเรื่อง ไปรษณีย์ไทย ส่งไลน์หาลูกค้าให้ดาวน์โหลดแอปฯ เพื่อใช้คะแนนแลกซื้อสินค้าราคาพิเศษ ศูนย์ต่อต้านข่าวปลอมจึงตรวจสอบข้อเท็จจริง จากบริษัท ไปรษณีย์ไทย จำกัด  พบว่าเป็นข้อมูลเท็จ ชี้แจงว่ากรณีไลน์ชื่อTHAILAND POST 37 และ EMS ไปรษณีย์ไทย ส่งข้อความถึงประชาชนเพื่อแจ้งให้ดาวน์โหลดแอปฯเพื่อนำคะแนนสะสมมาแลกซื้อสินค้าในราคาพิเศษ ยืนยันว่า ไลน์ที่ใช้ชื่อดังกล่าวไม่ใช่ไลน์ทางการของไปรษณีย์ไทย ขอเตือนประชาชนระวังตกเป็นเหยื่อมิจฉาชีพ ปลอมเป็นพนักงานไปรษณีย์โทรศัพท์ติดต่อแจ้งการสะสมคะแนนสมาชิกใกล้หมดอายุใช้งาน ส่ง SMS สร้างไลน์ปลอมในชื่อต่างๆ อาทิ EMS Thailandpost  ไปรษณีย์ให้ลิงก์ดาวน์โหลดแอปพลิเคชันปลอม EMS Central พร้อมตัดต่อภาพพนักงาน ภาพประกาศ ภาพสื่อประชาสัมพันธ์ ภาพข่าวประชาสัมพันธ์ เพื่อเชิญชวนให้ซื้อสินค้าเครื่องใช้ไฟฟ้า  โทรศัพท์มือถือ รวมทั้งส่งใบแจ้งหนี้กรมสรรพากรให้จ่ายค่าภาษีของรางวัลและให้ลิงก์เข้าเว็บไซต์ปลอมเพื่อหลอกขอข้อมูลส่วนตัว ทั้งนี้ ไปรษณีย์ไทย มีช่องทางติดต่อกับสมาชิกภายใต้ “POST FAMILY (โพสต์แฟมิลี่)” ผ่าน Line @Thailandpost SMS ชื่อ THPost และอีเมลชื่อinfo@family.thailandpostprivilege.com เท่านั้น